Ruža (Svako ima nekoga da mu ruke pruža)
Ruža (svako ima nekoga da mu ruke pruža) je pjesma Dine Merlina sa 11. albuma Hotel Nacional. Muziku i tekst potpisuje Dino Merlin, dok pored njega aranžman potpisuju Mahir Sarihodžić i Mahir Sulejmanović (Beat House). Pjesma je objavljenja 30. maja 2014. godine na zvaničnoj web stranici Dine Merlina. Svrha objavljivanja pjesme je da pomogne u prikupljanju sredstava za nastradale u poplavama u Bosni i Hercegovini, Hrvatskoj i Srbiji. Video spot pjesme je urađen koristeći fotografije i snimke prirodne nesreće koja je zadesila Bosnu i Hercegovinu, Hrvatsku i Srbiju. U video spotu urađenom u produkciji agencije Fabrika, korištene su fotografije Dine Kasala, Dejana Vekića i Velije Hasanbegovića, kao i video snimci BHT-a, HTV-a i RTS-a. U pjesmi, pored brojnih drugih muzičara, gostuje i virtuozni turski klarinetista Husnu Senlendirici. Iako nije planirano da Ruža bude prva pjesma koju će publika čuti sa Merlinovog novog albuma, upravo je Ruža izabrana kako bi potaknula mnogobrojnu publiku Dine Merlina u regiji da se uključi u akciju pružanja pomoći ugroženima. U spotu su prikazani brojevi telefona Crvenog krsta čijim pozivanjem građani mogu dati svoj doprinos humanitarnoj akciji.